b'\n_START_ARTICLE_\nDownov sindrom\n_START_SECTION_\nPojavnost\n_START_PARAGRAPH_\nPojavnost bolezni je med 1/800 in 1/1000 porodov. Pojavlja se pri vseh rasah. Verjetnost, da bo otrok imel downov sindrom, znatno nara\xc5\xa1\xc4\x8da s starostjo nose\xc4\x8dnice. Pri nose\xc4\x8dnicah, starih 25 let, je verjetnost okoli 1/1250; pri nose\xc4\x8dnicah, starih 30 let,  je verjetnost okoli 1 /1000; pri nose\xc4\x8dnicah, starih 35 let,  je verjetnost okoli 1 /400; pri nose\xc4\x8dnicah, starih 40 let,  je verjetnost okoli 1 /100; pri nose\xc4\x8dnicah, starih 45 let,  je verjetnost okoli 1 /30.  _NEWLINE_Za pogostej\xc5\xa1e nerazdvajanje 21. kromosoma v oogenezi starej\xc5\xa1ih \xc5\xbeensk je mo\xc5\xbenih ve\xc4\x8d vzrokov: staranje primarnih oocit ali postopno zmanj\xc5\xa1evanje izlo\xc4\x8danja spolnih hormonov, ki regulirajo oogenezo.\n_START_SECTION_\nGenetika\n_START_PARAGRAPH_\nDownov sindrom je genetska motnja, ki nastane zaradi dodatne kopije genetskega materiala na 21. kromosomu, lahko v celoti (trisomija 21) ali delno (translokacija). Obi\xc4\x8dajen \xc4\x8dlove\xc5\xa1ki kariotip je 46XX (\xc5\xbeenska) oziroma 46XY (mo\xc5\xa1ki)._NEWLINE_Trisomija 21_NEWLINE__NEWLINE_(47,XX,+21) oz. (47,XY,+21). Nastane z nerazdvajanjem v mejozi. Tako ima gameta zaradi nerazdvajanja dodatno kopijo 21. kromosoma; gameta ima torej 24 kromosomov namesto 23. Ko se zdru\xc5\xbei z normalno gameto drugega star\xc5\xa1a, nastane embrio s 47 kromosomi namesto s 46, ima namre\xc4\x8d tri kopije 21. kromosoma. _NEWLINE_Mozaicizem_NEWLINE__NEWLINE_Trisomija 21 po navadi nastane z nerazdvajanjem v gametah pred spo\xc4\x8detjem. Vse celice v telesu so prizadete. \xc4\x8ce pa so nekatere celice v telesu normalne, druge pa imajo trisomijo 21, govorimo o mozai\xc4\x8dnem downovem sindromu (46,XX/47,XX,+21). Mozaicizem je redek (1\xe2\x80\x932\xc2\xa0%)._NEWLINE_Robertsonova translokacija_NEWLINE__NEWLINE_Robertsonova translokacija je poseben tip kromosomske nenormalnosti. Povzro\xc4\x8dita jo dva individualna kromosoma, ki se zdru\xc5\xbeita in tvorita nov zdru\xc5\xbeen kromosom, ki ga imenujemo translokacija. Samo dolo\xc4\x8deni kromosomi lahko tvorijo Robertsonovo translokacijo \xe2\x80\x93 to so 13., 14., 15., 21. in 22. \xc4\x8ce je  v tvorbo translokacije vpleten 21. kromosom, lahko to povzro\xc4\x8di downov sindrom._NEWLINE_Duplikacija dela 21.kromosoma\n_START_SECTION_\nSmehljanje pri dojen\xc4\x8dkih z downovim sindromom\n_START_PARAGRAPH_\nDojen\xc4\x8dki (v raziskavi stari 3 do 13 mesecev) se ne glede na pojavnost trisomije pogosteje smehljajo v spontani interakciji z materjo kot pa v situaciji, ko imajo matere nepremi\xc4\x8den obraz in se ne odzivajo otroku. Poleg tega otroci za\xc4\x8denjajo sekvence smehljanja bolj pogosto, kot si mislimo. To ka\xc5\xbee na podobnosti v emocionalnih interakcijah pri otrocih z downovim sindromom in brez njega, torej so nekateri vidiki odnosa med materjo in otrokom univerzalni. Vendar pa se razlike v pojavnosti nasmeha med otroci s sindromom in tistimi brez njega ve\xc4\x8dajo po starosti \xc5\xa1estih mesecev, ko se dojen\xc4\x8dki brez sindroma pogosteje smehljajo.'